VLORE – Policia ka vënë në pranga një shtetas kosovar, i cili ka terrorizuar Vlorën, pasi tentoi të rrëmbente tre persona, në vende të ndryshme të qytetit, duke thirrur “Allahu Akbar”, “Jam i dërguari i Allahut”, dhe “Do ju vras të gjithëve”.

Sipas policisë, në pranga ka rënë 29-vjeçari Dijar Xhema lindur e banues në Mitrovicë, Kosovë. Mësohet se 29-vjeçari ka dhunuar fizikisht, psikologjikisht dhe ka tentuar të rrëmbejë me mjetin e tij ‘Audi’ me targa KS02300CO, tre shtetas me inicialet: B.N, N.I, dhe F. D. në vende të ndryshme të qytetit të Vlorës, brenda një harku kohor prej 2 orësh.

Sipas policisë, “nisur nga veprimet e kryera, informacionet e dhëna nga qytetarë dhe reagimi në kohë rekord i strukturave të policisë u lokalizua dhe u neutralizua autori i dyshuar i këtyre akteve duke bërë kështu parandalimin e disa ngjarjeve të rënda kriminale me pasoja dhe impakt në publik. Theksojmë se ky shtetas si gjatë arrestimit dhe në ambientet e shoqërimit ka kundërshtuar me dhunë punonjësit e policisë”.

“Gjatë kontrollit në automjetin e tij u gjet një sasi lënde narkotike e dyshuar si Cannabis Sattiva. Nisur sa më lart: shtetasi Dijar Xhema ka dyshime të bazuara dhe arsyeshme, se me veprimet dhe mosveprimet e tij ka konsumuar elementet e veprave penale: “Vepra me qëllime terroriste”; “Nxitja, thirrja publike dhe propaganda për kryerjen e veprave me qëllime terroriste”; “Nxitja e urrejtjes ose grindjeve”, (të mbetura në tentativë); “Prodhim dhe shitje narkotikeve”, të parashikuara nga nenet 230 gërma a dhe g , 232/a, 265, 283 e 22 të Kodit Penal.”- thuhet në njoftimin e policisë.

Sipas uniformave blu, “ky person paraqet rrezikshmëri të theksuar shoqërore pasi në Kosovë është i evidentuar si person me precedent kriminal për tendencën e vrasjes, rrëmbim, dhunim personi, dhunim i punonjësve të organeve ligjzbatuese, mbajtje dhe përdorim pa leje të armëve të zjarrit.

Materialet iu kaluan Prokurorisë për Krimet e Rënda.

Mësohet se 29-vjeçari nga Kosova kishte hyrë në Shqipëri nga pika e kalimit kufitar të Morinës, me automjetin tip Audi, bashkë me familjen e tij.

Fillimisht ai ka qëndruar në Durrës me familjen dhe më pas humbi kontaktet për dy ditë me familjarët e tij, të cilët vijojnë të jenë në Durrës.

(er.nu/BalkanWeb)